Številka: 06102-17/2024-1619-8

Datum: 19. 6. 2025

U.p.: UNP200 P2

Zapisnik

o inšpekcijskem nadzoru nad izvajanjem Zakona o javnih financah in predpisov, ki urejajo poslovanje s  sredstvi državnega proračuna pri proračunskem uporabniku

**Šolski center Celje**

**Pot na Lavo 22, 3000 Celje**

Inšpekcijski postopek je bil opravljen na podlagi 102. do 104. člena Zakona o javnih financah[[1]](#footnote-1).

Zapisnik je sestavljen v skladu s tretjim odstavkom 102. člena ZJF.

Inšpekcijski nadzor je opravila inšpektorica Urada Republike Slovenije za nadzor proračuna, Sektorja proračunske inšpekcije, in sicer inšpektorica - svetnica █, reg. št. izkaznice 0012 Predhodno je postopek vodila inšpektorica – svetnica █.

Nadzor je bil opravljen v obdobju od 17. 10. 2024 do 18. 6. 2025 (z vmesnimi prekinitvami) v prostorih Urada za nadzor proračuna ter v prostorih Šolskega centra Celje dne 17. 10. 2024. Dokumentacijo in pojasnila v zvezi s predmetom inšpekcijskega nadzora je Šolski center Celje posredoval na podlagi zahteve inšpektoric. Dokumentacijo je proračunski uporabnik predložil v elektronski obliki preko elektronske pošte. V postopku inšpekcijskega nadzora je s strani zavezanca sodelovala računovodkinja █.

O ugotovitvah proračunske inšpekcije je bil zavezanec obveščen dne 19. 6. 2025.

1. Osnovni podatki o proračunskem uporabniku

|  |  |
| --- | --- |
| Naziv zavezanca | Šolski center Celje |
| Področje dela | Zavod je ustanovljen za opravljanje javne službe na področju vzgojno-izobraževalne dejavnosti za izobraževanje po izobraževalnih programih srednješolskega in višješolskega izobraževanja, ki jih v izvajanje določi minister, pristojen za izobraževanje. |
| Matična št. | 5082692000 |
| Davčna št. | SI76965007 |
| Ustanovitelj | Republika Slovenija |
| Vrsta proračunskega uporabnika | posredni proračunski uporabnik (PPU) |
| Št. proračunskega uporabnika | 69671 |
| Odgovorna oseba | direktor Mojmir Klovar |

1. Predmet inšpekcijskega nadzora

Predmet inšpekcijskega nadzora je ugotavljanje skladnosti poslovanja z zakoni in podzakonskimi akti ter namenskost porabe sredstev proračuna RS, ki jih je prejel Šolski center Celje.

|  |  |
| --- | --- |
| Inšpicirano obdobje | Obdobje nadzora je leto 2023 |
| Znesek nadziranih sredstev | Skupni znesek nadziranih sredstev je za inšpicirano obdobje znašal 16.062.022,72 EUR |

1. Materialnopravna ureditev nadziranega področja

* Zakon o javnih financah – ZJF Uradni list RS, št. 79/99, 124/00, 79/01, 30/02, 56/02 - ZJU, 110/02 - ZDT-B, 127/06 - ZJZP, 14/07 - ZSPDPO, 109/08, 49/09, 38/10 - ZUKN, 107/10, 110/11 - ZDIU12, 104/12 - ZIPRS1314, 14/13, 46/13 - ZIPRS1314-A, 82/13 - ZIPRS1314-C, 101/13, 101/13 - ZIPRS1415, 38/14 - ZIPRS1415-A, 95/14 - ZIPRS1415-C, 14/15 - ZIPRS1415-D, 55/15 - ZFisP, 96/15 - ZIPRS1617, 80/16 - ZIPRS1718, 33/17 - ZIPRS1718-A, 71/17 - ZIPRS1819, 13/18, 75/19 - ZIPRS2021, 36/20 - ZIUJP, 49/20 - ZIUZEOP, 61/20 - ZIUZEOP-A, 89/20, 133/20 - Rb2020, 175/20 - ZIUOPDVE, 174/20 - ZIPRS2122, 195/20 - odl. US, 18/23 - ZDU-1O, 76/23, 88/23 - ZOPNN-F, 24/25 - ZFisP-1, 39/25) ,v nadaljevanju ZJF,
* Zakon o izvrševanju proračunov Republike Slovenije za leti 2022 in 2023 – ZIPRS2223 (Ur. l. RS, št. 187/21, 206/21 – ZDUPŠOP, 129/22, 140/22 – ZSDH-1A in 150/22 –ZIPRS2324),
* Zakon o izvrševanju proračunov Republike Slovenije za leti 2023 in 2024 (ZIPRS2324), (Uradni list RS, št. 150/22, 65/23, 76/23 – ZJF-I, 97/23 in 123/23 – ZIPRS2425),
* Pravilnik o postopkih za izvrševanje proračuna Republike Slovenije (Uradni list RS, št. 50/07, 61/08, 99/09 – ZIPRS1011, 3/13, 81/16, 11/22, 96/22, 105/22 – ZZNŠPP, 149/22 in 106/23),
* Zakon o računovodstvu (ZR) (Uradni list RS, št. 23/99, 30/02 – ZJF-C in 114/06 – ZUE),
* Zakon o državni upravi (Uradni list RS, št. 113/05 – uradno prečiščeno besedilo, 89/07 – odl. US, 126/07 – ZUP-E, 48/09, 8/10 – ZUP-G, 8/12 – ZVRS-F, 21/12, 47/13, 12/14, 90/14, 51/16, 36/21, 82/21, 189/21, 153/22 in 18/23),
* Zakon o organizaciji in financiranju vzgoje in izobraževanja - ZOFVI (Uradni list RS, št. 16/07 – UPB, 36/08, 58/09, 64/09 – popr., 65/09 – popr., 20/11, 40/12 – ZUJF, 57/12 – ZPCP-2D, 47/15, 46/16, 49/16 – popr., 25/17 – ZVaj, 123/21, 172/21, 207/21, 105/22 – ZZNŠPP, 141/22, 158/22 – ZDoh-2AA in 71/23),
* Pravilnik o metodologiji financiranja izobraževalnih programov in vzgojnega programa na področju srednjega šolstva – v nadaljevanju MOFAS (Uradni list RS, št. 107/12, 56/17, 5/19, 178/21 in 74/23),
* Zakon o sistemu plač v javnem sektorju - v nadaljevanju ZSPJS (Uradni list RS, št. 56/02, 110/02 - ZDT-B, 72/03, 126/03, 70/04, 53/05, 14/06, 68/06, 1/07 - odl. US, 57/07, 17/08, 58/08, 69/08 - ZTFI-A, 69/08 - ZZavar-E, 80/08, 120/08 - odl. US, 20/09 - ZZZPF, 48/09, 91/09, 98/09 - ZIUZGK, 107/09 - odl. US, 13/10, 13/10 - ZZZPF-A, 59/10, 85/10, 94/10 - ZIU, 107/10, 35/11 - ORZSPJS49a, 110/11 - ZDIU12, 27/12 - odl. US, 40/12 - ZUJF, 43/12 - ZDIU12-A, 104/12 - ZIPRS1314, 46/13 - ZIPRS1314-A, 46/13, 101/13 - ZIPRS1415, 25/14 - ZFU, 50/14, 95/14 - ZUPPJS15, 82/15, 90/15 - ZUPPJS16, 88/16 - ZUPPJS17, 23/17 - ZDOdv, 67/17, 83/18 - ZIPRS1819-A, 84/18, 75/19 - ZUPPJS2021, 49/20 - ZIUZEOP, 61/20 - ZIUZEOP-A, 112/21 - ZNUPZ, 204/21, 206/21 - ZDUPŠOP, 17/22 - odl. US, 52/22 - odl. US, 139/22, 72/23 - odl. US), v nadaljevanju ZSPJS,
* Zakon o javnem naročanju - ZJN-3 (Uradni list RS, št. 91/15, 14/18, 69/19 - odl. US, 49/20 - ZIUZEOP, 80/20 - ZIUOOPE, 152/20 - ZZUOOP, 175/20 - ZIUOPDVE, 203/20 - ZIUPOPDVE, 15/21 - ZDUOP, 112/21 - ZNUPZ, 121/21, 206/21 - ZDUPŠOP, 10/22, 74/22 - odl. US, 100/22 - ZNUZSZS, 141/22 - ZNUNBZ, 28/23, 88/23 - ZOPNN-F, 95/23 - ZIUOPZP, 117/23 - ZIUOPZP-A, 131/23 – ZORZFS), v nadaljevanju ZJN-3,
* Pravilnik o merilih za vrednotenje materialnih stroškov srednjim šolam, ki izvajajo gimnazijske programe ter programe za pridobitev poklicne in srednje strokovne izobrazbe (Uradni list RS, št. 29/04),
* Uredba o delovni uspešnosti iz naslova povečanega obsega dela za javne uslužbence (Uradni list RS, št. 53/08, 89/08 in 175/20),
* Kolektivna pogodba za dejavnost vzgoje in izobraževanja v Republiki Sloveniji (Uradni list RS, št. 52/94, 49/95, 45/96 – popr., 34/96, 51/98, 28/99, 39/99 – ZMPUPR, 39/00, 78/01 – popr., 56/01, 64/01, 56/02, 43/06 – ZKolP, 60/08, 79/11, 40/12, 46/13, 106/15, 8/16 – popr., 45/17, 46/17, 80/18, 160/20, 88/21, 136/22, 11/23),
* Kolektivna pogodba za javni sektor (KPJS) (Uradni list RS 57/2008),
* Pravilnik o sestavljanju letnih poročil za proračun, proračunske uporabnike in druge osebe javnega prava (Uradni list RS, št. 133/23).

1. PODROČJA INŠPICIRANJA IN UGOTOVITVE

IV.1. Uvod

Javni zavod Šolski center Celje deluje na podlagi Zakona o zavodih in Zakona o organizaciji in financiranju vzgoje in izobraževanja. Izvajanje dejavnosti opravlja skladno z Zakonom o gimnazijah, Zakonom o poklicnem in strokovnem šolstvu, Zakonom o višjem šolstvu ter Sklepom Vlade Republike Slovenije o ustanovitvi javnega vzgojno-izobraževalnega zavoda Šolski center Celje (3. 7. 2007, štev. 01403-41/2007/7) ter Sklepom o spremembah Sklepa o ustanovitvi javnega vzgojno-izobraževalnega zavoda Šolski center Celje (27. 7. 2010, štev. 01403-30/2010/4)[[2]](#footnote-2).

Šolski center Celje (v nadaljevanju: zavezanec ali zavod) je javni vzgojno ­izobraževalni zavod, ki opravlja javno službo na področju izobraževanja in izvaja naslednje dejavnosti:

- P/85.310 ­ srednješolsko splošno izobraževanje,

- P/85.320 ­ srednješolsko poklicno in strokovno izobraževanje,

- P/85.421 ­ višješolsko izobraževanje,

- R/91.011 ­ dejavnost knjižnic.

Zavod skladno s Sklepom o ustanovitvi javnega vzgojno-izobraževalnega zavoda Šolski center Celje[[3]](#footnote-3) sestavljajo enote:

* Gimnazija Lava,
* Srednja šola za gradbeništvo in varovanje okolja,
* Srednja šola za kemijo, elektrotehniko in računalništvo,
* Srednja šola za strojništvo, mehatroniko in medije,
* Srednja šola za storitvene dejavnosti in logistiko,
* Višja strokovna šola,
* Medpodjetniški izobraževalni center.

IV. 2. Financiranje Šolskega centra Celje

Iz 34. člena Pravilnika o računovodstvu Šolskega centra Celje izhaja, da vire sredstev zavoda predstavljajo: državni proračun, proračun občine, javna sredstva za javne službe, nejavna sredstva za javne službe (sredstva pridobljena od fizičnih oseb, gospodarskih družb) in prodaja na trgu. Zavod ustvarja lastne prihodke na področju izobraževanja odraslih ter z drugimi dejavnostmi, povezanimi z vzgojo in izobraževanjem

Ministrstvo za vzgojo in izobraževanje (v nadaljevanju: Ministrstvo) zagotavlja financiranje javne službe na področju izobraževanja. Šolski center Celje je v inšpiciranem obdobju, to je v letu 2023, iz proračuna RS prejel prilive v skupni višini 16.062.022,72 EUR.

Ministrstvo iz državnega proračuna Šolskemu centru Celje zagotavlja sredstva na podlagi določb 81. in 84. člena Zakona o organizaciji in financiranju vzgoje in izobraževanja (v nadaljevanju: ZOFVI).[[4]](#footnote-4) Na podlagi določb 81. člena navedenega zakona se iz sredstev državnega proračuna zagotavljajo plače s prispevki in davki ter drugi osebni prejemki na podlagi sistemizacije in zasedbe delovnih mest v skladu z zakonom, normativi in standardi, metodologijo za določanje obsega sredstev na udeleženca izobraževanja ter s kolektivno pogodbo ter plače s prispevki in davki in drugi osebni prejemki za pripravnike poklicnim, srednjim tehniškim in srednjim strokovnim šolam, gimnazijam in višjim strokovnim šolam. V 84. členu istega zakona je določeno, da se v skladu z metodologijo za določanje obsega sredstev na udeleženca izobraževanja zagotavlja sredstva javnim gimnazijam, poklicnim, srednjim tehniškim in srednjim strokovnim šolam, višjim strokovnim šolam in dijaškim domovom za vzgojno dejavnost. Normativi in standardi obsegajo učno obveznost strokovnih delavcev, delovno oziroma učno obveznost ravnatelja in pomočnika ravnatelja, merila za oblikovanje svetovalne službe, knjižnice, administrativno-računovodske in tehnične službe, ter merila za oblikovanje oddelkov in skupin in za vrednotenje materialnih stroškov ter standarde za prostor in opremo.

V 16. členu Pravilnika o metodologiji financiranja izobraževalnih programov in vzgojnega programa na področju srednjega šolstva[[5]](#footnote-5) je določeno, da letni obseg sredstev določi minister do začetka proračunskega leta, ob upoštevanju višine sredstev, zagotovljenih v državnem proračunu za področje srednjega šolstva. Minister za vzgojo in izobraževanje sprejme sklep o določitvi cen programov srednjega šolstva na dijaka za posamezen program za proračunsko leto. Na osnovi cen programov, števila vpisanih dijakov in omenjenega pravilnika se v sklepu o financiranju določi višina sredstev za financiranje za obdobje od 1.12. tekočega leta do 30.11. naslednjega leta. Ta sredstva so namenjena za stroške dela učiteljev (izvzeti so pripravniki) in administrativno računovodskega in tehničnega osebja ter tekoče stroške srednješolskega izobraževanja. V skladu s Pravilnikom o merilih za vrednotenje materialnih stroškov srednjim šolam, ki izvajajo gimnazijske programe, Ministrstvo financira stroške dela ravnateljice in pripravnikov, nadalje v majhnem deležu stroške za varovanje stavbe ter regresira prehrano za dijake.

Višina sredstev po sklepu je odvisna od cene programa srednjega šolstva na dijaka ter števila dijakov za šolsko leto. Ob začetku šolskega leta zavod posreduje na Ministrstvo podatke o številu vpisanih dijakov v novem šolskem letu.

Ministrstvo je Šolskemu centru Celje za obdobje od 1. 12. 2022 do 30 .11. 2023 izdalo tri sklepe[[6]](#footnote-6) o zagotavljanju proračunskih sredstev za programe srednjega šolstva in višješolske študijske programe[[7]](#footnote-7). Obseg sredstev se določa ob upoštevanju števila vpisanih dijakov oz. študentov ter ob upoštevanju cen programov na način kot je to predpisano v predhodno navedenih pravilnikih[[8]](#footnote-8). Sredstva za dejavnost srednjega šolstva so bila po zadnjem sklepu usklajena in določena v višini 14.882.912,52 EUR in so bila zagotovljena na proračunski postavki 231806 - Dejavnost srednjega šolstva, na kontu 4133 - Tekoči transferi v javne zavode. Sredstva za dejavnost višjega šolstva so bila zagotovljena v višini 792.449,79 EUR, in sicer na proračunski postavki 231854 – Dejavnost višjega šolstva, na kontu 4133. Sredstva je Ministrstvo Šolskemu centru izplačevalo mesečno, v tekočem mesecu za pretekli mesec.

S proračunskimi sredstvi je zavod dolžan ravnati varčno in gospodarno ter jih porabljati za zakoniti namen. Zavod je v svojih poslovnih knjigah evidentiral porabo proračunskih sredstev ločeno od ostalih stroškov na način, da je vsak trenutek možno ugotoviti namenskost porabe sredstev, gospodarnost in učinkovitost porabe.

IV.3. Vodenje knjigovodstva

Zakon o računovodstvu ureja vodenje poslovnih knjig in izdelavo letnih poročil za proračunske uporabnike ter za pravne osebe javnega prava. Na podlagi določb 4. člena Zakona o računovodstvu pravne osebe s pravilnikom podrobneje uredijo način sestavljanja knjigovodskih listin, vrste knjigovodskih listin, odgovornost za sestavo, gibanje in kontrolo knjigovodskih listin ter njihovo hranjenje v skladu z Zakonom o računovodstvu in računovodskimi standardi.

Na podlagi določb 16. člen Pravilnika o razčlenjevanju in merjenju prihodkov in odhodkov pravnih oseb javnega prava[[9]](#footnote-9), določeni uporabniki enotnega kontnega načrta[[10]](#footnote-10) ugotavljajo in razčlenjujejo prihodke in odhodke ter vrednotijo sredstva in obveznosti do virov sredstev v skladu z Zakonom o računovodstvu in predpisi, izdanimi na njegovi podlagi.

Šolski center Celje je na podlagi 4. in 52. člena Zakona o računovodstvu in na podlagi 49. člena Zakona o organizaciji in financiranju vzgoje in izobraževanja in skladno s Slovenskimi računovodskimi standardi dne 1. 12. 2018 sprejel Pravilnik o računovodstvu, ki velja od 1. 1. 2019 dalje. Iz 2. člena Pravilnika izhaja, da je glavna računovodska funkcija Šolskega centra Celje zagotavljanje podatkov in informacij o poslovni in finančni uspešnosti ter o njegovem premoženjskem in finančnem stanju za notranje in zunanje uporabnike informacij. Zavod pri pripravi računovodskih izkazov skladno s 5. členom Pravilnika upošteva časovno neomejenost delovanja, dosledno stanovitnost in načelo nastanka poslovnega dogodka in načelo denarnega toka (plačane realizacije). V skladu z načelom denarnega toka se prihodek oz. odhodek pripozna, ko je poslovni dogodek, ki ima za posledico izkazovanje prihodkov oz. odhodkov nastal in ko je prišlo do prejema ali izplačila denarja oz. njegovega ekvivalenta.

Iz 34. člena Pravilnika o računovodstvu Šolskega centra Celje izhaja, da zavod v glavni knjigi knjiži poslovne dogodke po analitičnih kontih, po stroškovnih mestih in po virih sredstev. Stroški in prihodki zavoda se načrtujejo in spremljajo po stroškovnih mestih, kot so: redno srednješolsko izobraževanje, srednješolsko izobraževanje ob delu, izobraževanje na višji strokovni šoli, posamezni projekti, počitniške kapacitete, organizator izobraževanja ipd.

IV.4. Letno poročilo za leto 2023

Šolski center Celje vodi računovodstvo v skladu z Zakonom o javnih financah in v skladu z Zakonom o računovodstvu in sestavlja računovodske izkaze v skladu s  Pravilnikom o sestavljanju letnih poročil za proračun, proračunske uporabnike in druge osebe javnega prava, ki določa obvezne računovodske izkaze proračunskih uporabnikih in drugih oseb javnega prava. Obvezni računovodski izkazi in priloge, ki jih mora pripravljati Šolski center Celje so določeni tudi v 45. členu Pravilnika o računovodstvu zavezanca, in sicer so to :

-bilanca stanja, ki izkazuje stanje sredstev in obveznosti do njihovih virov ter sredstev v upravljanju na dan 31. 12. 2023 s prilogama:

* stanje in gibanje neopredmetenih dolgoročnih sredstev in opredmetenih osnovnih

sredstev in

* stanje in gibanje dolgoročnih finančnih naložb in posojil.

- izkaz prihodkov in odhodkov določenih uporabnikov, kjer se izkazujejo prihodki in odhodki po računovodskih standardih v obdobju od 01.01.2023 do 31.12.2023,

-izkaz prihodkov in odhodkov določenih uporabnikov po vrstah dejavnosti, kjer ločeno izkazuje prihodke in odhodke iz javne službe od tistih, ki so ustvarjeni na trgu,

-izkaz prihodkov in odhodkov po načelu denarnega toka; ta izkazuje prihodke in odhodke po zakonu o računovodstvu s prilogama:

* izkaz terjatev in naložb določenih uporabnikov, ki je sestavni del izkaza po načelu

denarnega toka,

* izkaz računa financiranja določenega uporabnika, ki je sestavni del izkaza po načelu

denarnega toka.

IV.4.1. Bilanca stanja

Šolski center Celje v letnem poročilu navaja, da je Bilanco stanja sestavil, potem ko je uskladil promet in stanje glavne knjige z dnevnikom, stanje pomožnih knjig z glavno knjigo in knjigovodsko stanje z ugotovljenim dejanskim stanjem po popisu. Zavezanec izkazuje 4.892.271,00 EUR dolgoročnih sredstev in sredstev v upravljanju, nepremičnine v vrednosti 3.699.746,00 EUR in opremo v vrednosti 891.482,00 EUR. Vlaganje v nepremičnine, ki je povečalo njihovo vrednost je znašalo 719.799,00 EUR. V pasivi zavezanec izkazuje lastne vire v višini 5.719.810,00 EUR, dolgoročne časovne razmejitve v višini 352.305,00, ki predstavljalo dolgoročno odložene prihodke za projekte, ki bodo izvedeni v prihodnih letih. Presežek prihodkov nad odhodki je znašal 752.332 EUR in je sestavljen iz presežka preteklih let v višini 264.979 EUR in presežka prihodkov nad odhodki v letu 2023 v višini 487.353 EUR.

IV.4.2. Izkaz prihodkov in odhodkov določenih uporabnikov

Iz izkaza prihodkov in odhodkov določenih uporabnikov za leto 2023[[11]](#footnote-11) izhaja, da so celotni prihodki, ki zajemajo prihodke od prodaje proizvodov in storitev, finančne prihodke in druge prihodke skupaj znašali 17.473.000,00 EUR. Sredstva so bila prejeta po naslednjih sklepih oz. pogodbah Ministrstva za šolstvo:

-sklep z dne 28. 9. 2023 za dodelitev sredstev v višini 14.882.913,00 EUR,

-pogodba o financiranju investicijsko vzdrževalnih del v letu 2023 z dne 22.6.2023 v višini 80.000,00 EUR,

-sklep z dne 24.4.2023 za koordinacijo TVU v višini 3.072,00 EUR,

-sklep z dne 25.4.2023o sofinanciranju plače zaposlenega organizatorja izobraževanja odraslih v višini 12.989,00 EUR,

-regresirana prehrana učencev v višini 374.017,00 EUR,

-drugi prihodki.

Celotni odhodki, ki zajemajo stroške dela, blaga, materiala in storitev, amortizacije, druge stroške ter finančne in druge odhodke so znašali 16.985.647,00 EUR. Šolski center Celje v Izkazu prihodkov in odhodkov za obdobje od 1. 1. 2023 do 31. 12. 2023 izkazuje presežek prihodkov nad odhodki višini 487.353,00 EUR. Povprečno število zaposlenih na podlagi delovnih ur je v obračunskem obdobju znašalo 306.

Skupni odhodki v letu 2023 so znašali 16.985.647 EUR in so sestavljeni iz stroškov dela v višini 13.472.642 EUR, stroškov materiala v višini 890.492 EUR, stroškov storitev v višini 1.523.534 EUR, stroškov amortizacije v višini 46.497 EUR, drugih stroškov v višini 1.042.328 EUR, finančnih odhodkov v višini 346 EUR in izrednih odhodkov v višini 9.808 EUR.

IV.4.3. Izkaz prihodkov in odhodkov določenih uporabnikov po vrstah dejavnosti

V izkazu prihodkov in odhodkov določenih uporabnikov po vrstah dejavnosti Šolski center Celje se ločeno prikazuje prihodki in odhodki tekočega obračunskega obdobja za izvajanje javne službe ter prihodki in odhodki tekočega obračunskega obdobja od prodaje blaga in storitev na trgu, razčlenjeni po vrstah prihodkov in odhodkov, kot so opredeljeni na predpisanem obrazcu, ki je določen s pravilnikom.[[12]](#footnote-12) Prihodki za izvajanje javne službe so znašali 17.253.986,00 EUR (98,7% vseh prihodkov), odhodki pa 16.771.053,00 EUR, presežek prihodkov pa je znašal 482.933,00 EUR. Prihodki od prodaje blaga in storitev na trgu so znašali 219.014,00 EUR (1,3% vseh prihodkov), odhodki pa 214.594,00 EUR, presežek prihodkov je bil dosežen v višini 4.420,00 EUR. Zavezanec ločeno izkazuje prihodke in odhodke javne službe ter tržne dejavnosti[[13]](#footnote-13), kar je skladno tudi z tretjim odstavkom 41. člena Sklepa o ustanovitvi javnega vzgojno-izobraževalnega zavoda »Šolski center Celje«. Kot določa navedeni sklep v četrtem odstavku 41. člena, se opravljanje tržne dejavnosti lahko izvaja le, če se z njenim izvajanjem zagotavlja najmanj pokritje vseh odhodkov, povezanih s to dejavnostjo. Kot je razvidno iz Izkaza prihodkov in odhodkov določenih uporabnikov po vrstah dejavnosti, je bilo zahtevano doseženo, da je bil pri opravljanju tržne dejavnosti ustvarjen presežek prihodkov nad odhodki.

Za evidentiranje prilivov in odlivov po vrstah dejavnosti zavod uporablja stroškovna mesta. Stroški se pripoznajo neposredno ob nastanku dogodka. Prihodke in stroške med dejavnostnima razporejajo na podlagi vsebine poslovnega dogodka; splošne stroške so na tržno dejavnost razporedili v deležu 1,28%. Na podlagi določb četrtega odstavka 12. člena Pravilnika o sestavljanju letnih poročil za proračun, proračunske uporabnike in druge osebe javnega prava se podatki o odhodkih oziroma stroških po vrstah dejavnosti, ki niso razvidni iz dokumentacije, ugotovijo na podlagi ustreznih sodil, ki jih določi pristojno ministrstvo. Če ni ustreznejšega sodila, se kot sodilo lahko uporabi razmerje med prihodki, doseženimi pri opravljanju posamezne vrste dejavnosti. V letnem poročilu zavezanca je navedeno, da za razmejevanje prihodkov na dejavnost javne službe in tržne dejavnosti niso uporabili sodil, saj že na podlagi poslovnega dogodka lahko opredelijo, za kakšno dejavnost gre. Nadalje je pojasnjeno, da je bil kriterij za delitev splošnih stroškov število dijakov in študentov rednega in izrednega izobraževanja pomnoženo s številom opravljenih ur. S stroški, ki so bili direktno povezani s projekti, so obremenili projekte. Za stroške ogrevanja in elektrike pri oddaji prostorov so upoštevali čas oddaje ter kvadraturo oz. volumen oddanega prostora. Za stroške, kjer je bilo jasno, na katere vrste dejavnosti se nanašajo, pa sodil niso uporabljali. Za ločeno spremljanje prihodkov in odhodkov so uporabljali stroškovna mesta, ki so razvidna iz glavne knjige.

IV.4.4. Izkaz prihodkov in odhodkov po načelu denarnega toka

Izkaz prihodkov in odhodkov po načelu denarnega toka je evidenčni izkaz, ki vsebuje prihodke, odhodke in poslovni izid iz evidenčnih podatkov oz. evidenčna knjiženja v poslovnih knjigah. Po načelu denarnega toka[[14]](#footnote-14) se knjižijo vsa prejeta javnofinančna sredstva. Iz izkaza je razvidno, ali je bilo porabljeno več ali manj denarnih sredstev, kot je bilo prejetih v tekočem letu. Pri evidenčnem izkazovanju podatkov se upošteva načelo denarnega toka oz. prilivi in odlivi denarnih sredstev in ne načelo nastanka poslovnega dogodka, kot pri izračunu rezultatov poslovanja. Iz navedenega razloga podatki o prihodkih in odhodkih na predpisanih evidenčnih kontih niso povsem primerljivi s podatki izkazanimi na kontih 46 (stroški in odhodki določenih uporabnikom Enotnega kontnega načrta) in 76 (prihodki določenih uporabnikov Enotnega kontnega načrta) oz. s podatki v osnovnem izkazu prihodkov in odhodkov.

Izkaz prihodkov in odhodkov po načelu denarnega toka vsebuje podatke o prihodkih in odhodkih v obračunskem obdobju in v predhodnem obračunskem obdobju. Pri ugotavljanju prihodkov in odhodkov je upoštevano načelo denarnega toka, da je poslovni dogodek nastal

in da je prišlo do prejema ali izplačila denarja oziroma njegovega ustreznika.

Prihodki in odhodki po načelu denarnega toka so razčlenjeni na:

– prihodke za izvajanje javne službe, ki so bili doseženi v višini 17.249.992,00 EUR,

– prihodke od prodaje blaga in storitev na trgu, ki so bili doseženi v višini 169.822,00 EUR,

– odhodke iz naslova izvajanja javne službe, ki so bili doseženi v višini 17.947.184,00 EUR,

– odhodke iz naslova prodaje blaga in storitev na trgu, ki so bili doseženi v višini 196.212,00 EUR.

Členitev prihodkov in odhodkov je skladna s 52. členom Pravilnika o računovodstvu. Iz poročila o notranji reviziji za leto 2023 izhaja, da so izkazi sestavljeni sladno z evidenco Šolskega centra. V Izkazu prihodkov in odhodkov po načelu denarnega toka je bil dosežen presežek odhodkov nad prihodki v višini 723.582,00 EUR. Kadar pri ugotavljanju rezultata po denarnem toku pride do presežka odlivov na prilivi, to pomeni, da so bili stroški financirani iz sredstev preteklih let. Zaradi izkazanega presežka odhodkov nad prihodki po načelu denarnega toka se fiskalno pravilo ne more izračunati.

Kot uporabniki enotnega kontnega načrta poslujejo po načelu nastanka poslovnega dogodka, kar pomeni, da upoštevajo vsako spremembo na prihodkih in odhodkih v obdobju, na katero se sprememba nanaša ne glede na priliv ali odliv denarnih sredstev.

IV.4.5. Poslovni izid za poslovno leto 2023

V letu 2023 je poslovni izid zavoda pozitiven, izkazan je presežek prihodkov nad odhodki v višini 487.353 EUR ki je bil ustvarjen iz dejavnosti javne službe in tržne dejavnosti. Presežek prihodkov nad odhodki je nastal iz opravljanja javne službe v višini 482.933,00 EUR in iz tržne dejavnosti v višini 4.420,00 EUR. Iz letnega poročila Šolskega centra Celje za leto 2023 izhaja, da bo presežek prihodkov nad odhodki, dosežen v letu 2023 ostal nerazporejen in bo namenjen za investicije v letu 2024. V 116. členu Pravilnika o računovodstvu Šolskega centra Celje je določeno, da o razporeditvi presežka odloči svet zavoda, in sicer se presežek lahko uporabi za investicije, pokrivanje stroškov naslednjih obračunskih obdobij, investicijsko vzdrževanje in druge namene po odločitvi in/ali soglasju ustanovitelja. Dne 19. 2. 2024 je bil sprejet sklep sveta zavoda v katerem je določeno, da presežek ostane nerazporejen in se nameni za investicije v letu 2023, kar je torej skladno s Pravilnikom o računovodstvu zavoda. V preteklih letih so bili presežki porabljeni za nabavo osnovnih sredstev, nabavo knjig in financiranje prizidka.

IV.4.6. Revizijsko poročilo

Javni zavodi so zavezani k notranji reviziji na podlagi Zakona o notranji reviziji v javnem sektorju in Zakona o javnih financah, ki skupaj določata pravno podlago in obveznost notranje revizije kot mehanizma notranjega nadzora. Namen notranje revizije je zagotavljanje transparentnosti, odgovornosti in učinkovitega upravljanja javnih sredstev. Šolski center Celje je bil tudi v letu 2023 zavezan k notranjemu revidiranju zaključnega računa in poslovanja, ki ga je izvedla pooblaščena revizijska družba, saj zavod nima lastne revizijske službe. Pri revizijskem pregledu za leto 2023 je preizkušena državna notranja revizorka podala zagotovilo, da so notranje kontrole v Šolskem centru Celje v letu 2023 na pregledanih področjih vzpostavljene in v glavnini delujejo učinkovito. V Letnem poročilu je zavod navedel, da vsa priporočila revizijske družbe glede ugotovljenih nepravilnosti in pomanjkljivosti dosledno upoštevajo.

IV.5. Nadzor gospodarnosti in namenskosti porabe proračunskih sredstev pri naročanju storitev in izdelkov

Skladno z določbami 4. člena Zakona o javnem naročanju – ZJN-3 mora naročnik izvesti javno naročanje tako, da z njim zagotovi gospodarno in učinkovito porabo javnih sredstev in uspešno doseže cilje svojega delovanja, določene skladno s predpisi, ki urejajo porabo proračunskih in drugih javnih sredstev. Načelo transparentnosti pri postopkih javnega naročanja iz 6. člena ZJN-3 nalaga naročniku, da mora ponudnika izbrati na pregleden način in po predpisanem postopku.

Zavezanec je na zahtevo proračunske inšpektorice predložil dokumentacijo o javnih naročilih za leto 2023, ki se nanašajo na:

* dobavo učbenikov,
* izgradnjo prizidka P3 k Šolskemu centru Celje,
* naročilo za pripravo dnevnih toplih obrokov za dijake v prostorih naročnika 2023-2025 ter
* nakup, dobavo in montažo laboratorijskega pohištva iz okoljsko manj obremenjujočih materialov.

Tri nadzirana javna naročila sodijo med naročila male vrednosti, ki jih opredeljuje 47. člen ZJN-3 in pomenijo poenostavljen nacionalni postopek javnega naročanja (ni evidenčni postopek), v katerem mora naročnik na portalu javnih naročil objaviti obvestilo o naročilu male vrednosti, izvesti javno odpiranje ponudb, objaviti odločitev o oddaji in kasneje objaviti obvestilo o oddaji naročila male vrednosti. Gre za enofazni postopek javnega naročanja, v katerem je lahko (vnaprej) predvidenih tudi več krogov pogajanj v zvezi s predloženimi ponudbami.

Skladno s 47. členom ZJN-3 se lahko postopek naročila male vrednosti uporabi v postopkih, ko ocenjena vrednost naročila ne presega ocenjene vrednosti, po kateri je potrebno obvestilo o naročilu posredovati v objavo Uradnemu listu Evropske unije. Skladno s prvim odstavkom 22. člena ZJN-3 mora naročnik na portalu javnih naročil objaviti obvestila v zvezi z javnimi naročili, katerih vrednost brez DDV je enaka ali višja od vrednosti iz prvega odstavka 21. člena ZJN-3:

* 40.000,00 EUR za javna naročila blaga ali storitev ali projektnih natečajev na splošnem področju;
* 80.000,00 EUR za javna naročila gradenj na splošnem področju;
* 750.000,00 EUR za javna naročila storitev, ki jih določata Priloga XIV Direktive 2014/24/EU in Priloga XVII Direktive 2014/25/EU (socialne in druge posebne storitve) na splošnem področju;
* 50.000,00 EUR za javna naročila blaga ali storitev ali projektnih natečajev na infrastrukturnem področju;
* 100.000,00 EUR za javna naročila gradenj na infrastrukturnem področju in
* 1.000.000,00 EUR za javna naročila socialnih in drugih posebnih storitev na infrastrukturnem področju.

Pred začetkom postopka naročila male vrednosti mora naročnik izračunati ocenjeno vrednost javnega naročila. Kot določa 66. člen ZJN-3, lahko naročnik po izračunu ocenjene vrednosti javnega naročila začne postopek oddaje javnega naročila. Naročnik postopek praviloma začne s sklepom o začetku postopka, v katerem navede vir in obseg sredstev, namenjen izvedbi javnega naročila. Naročnik lahko začne postopek naročila male vrednosti tudi brez sklepa o začetku postopka, vendar mora začetek postopka ustrezno dokumentirati.

Ne glede na drugi odstavek 89. člena ZJN-3 naročniku v postopku naročila male vrednosti ni treba preveriti obstoja in vsebine navedb v ponudbi, razen če dvomi o resničnosti ponudnikovih izjav.

IV.5.1.Javno naročilo za nakup in dobavo učbenikov

Sklep o začetku postopka oddaje javnega naročila za nakup učbenikov je bil na podlagi 66. člen ZJN-3 izdan 10. 5. 2023. Ocenjena vrednost naročila je znašala 40.492,95 EUR. Gre za postopek oddaje naročila male vrednosti, ki ga določa 47. člen ZJN-3 na podlagi katerega naročnik lahko uporabi postopek naročila male vrednosti, pri čemer v postopku naročila lahko vsak gospodarski subjekt odda ponudbo na podlagi objavljenega povabila k sodelovanju.

V odločitvi o izidu javnega naročila z dne 9. 6. 2023 je navedeno, da je bila ponudba za presojo in ocenjevanje prejeta od M█ d.o.o., Ljubljana. Ugotovljeno je bilo, da je ponudnik skladno z 29. točko prvega odstavka 2. člena ZJN-3 predložil dopustno ponudbo, zato se ponudniku odda javno naročilo. Pogodba za nakup in dobavo učbenikov JNV-0002/2023 je bila sklenjena 19. 6. 2023. Skupna končna pogodbena vrednost je znašala 35.958,71 EUR.

Dopustna ponudba iz 29. točke prvega odstavka 2. člena ZJN-3  je ponudba, ki jo predloži ponudnik, za katerega ne obstajajo razlogi za izključitev in ki izpolnjuje pogoje za sodelovanje, njegova ponudba ustreza potrebam in zahtevam naročnika, določenim v tehničnih specifikacijah in v dokumentaciji v zvezi z oddajo javnega naročila, je prispela pravočasno, pri njej ni dokazano nedovoljeno dogovarjanje ali korupcija, naročnik je ni ocenil za neobičajno nizko in cena ne presega zagotovljenih sredstev naročnika.

IV.5.2. Javno naročilo za izgradnjo prizidka P3 k Šolskemu centru Celje

Sklep o začetku postopka oddaje javnega naročila za gradnjo prizidka P3 k Šolskemu centru Celje je bil na podlagi 66. člen ZJN-3 izdan 16. 2. 2023. Gre za postopek oddaje naročila male vrednosti na infrastrukturnem področju, ki ga določa 47. člen ZJN-3. Ocenjena vrednost je znašala 639.000,00 EUR brez DDV.

V odločitvi o izidu javnega naročila z dne 23. 3. 2023 je navedeno, da so bila ponudba za presojo in ocenjevanje prejeta od sedmih ponudnikov. Ugotovljeno je bilo, da je ponudnik G█ d.o.o. skladno z 29. točko prvega odstavka 2. člena ZJN-3 predložil dopustno in glede na merilo najugodnejšo ponudbo, zato se je ponudniku oddalo javno naročilo. Pogodba za izgradnjo prizidka P3 k Šolskemu centru Celje JNV-0001/2023 je bila sklenjena 7. 4. 2023. Skupna končna pogodbena vrednost je znašala 543.837,81 EUR (brez DDV).

IV.5.3. Javno naročilo za pripravo dnevnih toplih obrokov za dijake v prostorih naročnika 2023-2025

Sklep o začetku postopka oddaje javnega naročila za pripravo dnevnih toplih obrokov za dijake v prostorih naročnika 2023-2025 je bil izdan na podlagi 66. člen ZJN-3 dne 2. 6. 2023. Ocenjena vrednost javnega naročila je znašala 749.000,00 EUR. Storitve iz javnega naročila sodijo med socialne in druge posebne storitve iz a) točke prvega odstavka 21. člena ZJN-3, ki določa, da se zakon v primeru javnih naročil storitev, ki jih določata Priloga XIV Direktive 201/24/EU in Priloga XVII Direktive 2014/25/EU (t.im. socialne in druge posebne storitve) ne uporablja, če je ocenjena vrednost teh storitev brez DDV nižja od 750.000 EUR na splošnem področju. V tem primeru velja, da za socialne in druge posebne storitve, katerih ocenjena vrednost je na splošnem področju brez DDV nižja od 750.000 EUR, veljajo enaka pravila kot za evidenčna naročila, kar je opredeljeno v drugem odstavku 21. člena ZJN-3. Naročnik pa jih lahko izvede tudi v skladu z določbami iz četrtega poglavja ZJN-3. Ker je ocenjena vrednost nižja od 750.000,00 EUR (brez DDV), je naročnik skladno z drugim odstavkom 21. člena ZJN-3 za predmetno naročilo dolžan upoštevati načelo gospodarnosti, učinkovitosti in uspešnosti ter načelo transparentnosti.

V odločitvi o izidu javnega naročila z dne 16. 8. 2023 je navedeno, da je bila ponudba za presojo in ocenjevanje prejeta od S█ d.o.o., Ljubljana. Ugotovljeno je bilo, da je ponudnik skladno z 29. točko prvega odstavka 2. člena ZJN-3 predložil dopustno ponudbo, zato se ponudniku odda javno naročilo. Pogodba o pripravi dnevnih toplih obrokov za dijake v prostorih naročnika 2023-2025 JNV-0003/2023 je bila sklenjena 19. 6. 2023. V pogodbi je navedeno, da se naročnik s pogodbo ne zavezuje naročiti točno določene količine storitev, saj je količina zanj v trenutku sklepanja pogodbe objektivno neugotovljiva. Naročnik bo naročal glede na dejanske potrebe (št. prisotnih dijakov, ostalih odjemalcev). Financiranje dnevno toplega obroka se zagotavlja iz sredstev državnega proračuna v višini 3,14 EUR za en dnevni topli obrok. Ocenjena skupna konča pogodbena vrednost znaša 749.000,00 EUR.

IV.5.4. Javno naročilo za nakup, dobavo in montažo laboratorijskega pohištva iz okoljsko manj obremenjujočih materialov

Sklep o začetku postopka oddaje javnega naročila za nakup, dobavo in montažo laboratorijskega pohištva iz okoljsko manj obremenjujočih materialov je bil na podlagi 66. člen ZJN-3 izdan 15. 5. 2023. Gre za postopke oddaje naročila male vrednosti, ki ga določa 47. člen ZJN-3. Ocenjena vrednost, izračunana na podlagi raziskave trga je znašala 105.000,00 EUR.

V odločitvi o izidu javnega naročila z dne 9. 6. 2023 je navedeno, da so bila ponudba za presojo in ocenjevanje prejeta od treh ponudnikov. Ugotovljeno je bilo, da je ponudnik P█ s.p. skladno z 29. točko prvega odstavka 2. člena ZJN-3 predložil najugodnejšo ponudbo, zato se ponudniku odda javno naročilo. Pogodba za nakup, dobavo in montažo laboratorijskega pohištva iz okoljsko manj obremenjujočih materialov JNV-0003/2023 je bila sklenjena 29. 6. 2023. Skupna končna pogodbena vrednost je znašala 100.302,80 EUR (brez DDV).

IV.5.5. Ugotovitve inšpekcijskega nadzora v zvezi z naročanjem storitev in izdelkov

V postopku nadzora je proračunska inšpektorica preverila, ali so bila obvestila o naročili male vrednosti objavljena na portalu javnih naročil, kot to določa prvi odstavek 22. člen ZJN-3[[15]](#footnote-15). Ugotovljeno je bilo, da so bila vsa javna naročila objavljena na Portalu javnih naročil RS.[[16]](#footnote-16) Zavezanec je podatke o javnih naročilih objavil tudi na svoji spletni strani.

V inšpekcijskem postopku je bilo ugotovljeno, da je zavezanec nadzirane postopke javnih naročil začel s sklepi o začetku postopka oddaje javnega naročila, kar je skladno z določb 66. člena ZJN-3. V odločitvah o izidu javnega naročila je zavod vsako ponudbo opisal, jo presodil in nato ocenil ter izid javnega naročila ustrezno utemeljil, kar je skladno z določbami 90. člena ZJN-3. Postopki naročil male vrednosti, ki jih določa 47. členom ZJN-3 so bili skladni z mejnimi vrednostmi, določenimi v 21. členu ZJN-3. Z izbranimi izvajalci javnih naročil so bile sklenjene pogodbe, ki vsebujejo vse obvezne elemente.

**Proračunska inšpektorica pri pregledu predložene dokumentacije v zvezi z javnimi naročili z izbranim načinom inšpiciranja ni ugotovila nepravilnosti.**

IV.6. Nadzor nad obračunavanjem plač za leto 2023

Največji delež v skupnih odhodkih predstavljajo stroški dela. Iz Letnega poročila 2023 Šolskega centra Celje je razvidno, da so skupni stroški dela v letu 2023 znašali 13.472.642,13 EUR. Iz izkaza prihodkov in odhodkov določenih uporabnikov, ki se nanašajo na odhodke za izvajanje javne službe je razvidno, da so stroški dela znašali 13.416.383,00 EUR, oziroma 80% od skupnih 16.771.053,00 EUR vseh odhodkov.

Plače so se izplačevale v skladu z naslednjimi predpisi:

– Zakonom o sistemu plač v javnem sektorju,

– Kolektivno pogodbo za javni sektor,

– Uredbo o napredovanju javnih uslužbencev v plačne razrede,

– Uredbo o delovni uspešnosti iz naslova povečanega obsega dela za javne uslužbence,

– Aneksom h kolektivni pogodbi za dejavnost vzgoje in izobraževanja,

– Uredbo o enotni metodologiji in obrazcih za obračun in izplačilo plač v javnem sektorju,

– Zakonom za uravnoteženje javnih financ in

– Zakonom o izvrševanju proračunov Republike Slovenije za leti 2022 in 2023.

Drugi prejemki in povračila stroškov iz delovnega razmerja so se izplačevali v skladu z Zakonom o uravnoteženju javnih financ in Kolektivno pogodbo vzgoje in izobraževanja.

Zavezanec je v inšpekcijskem nadzoru predložil Pravilnik o sistemizaciji delovnih mest Šolskega centra Celje, ki je bil sprejet 18. 2. 2022. Pravilnik je bil sprejet na podlagi 108. člena Zakona o organizaciji in financiranju vzgoje in izobraževanja, XXII. člena Sklepa o ustanovitvi javnega vzgojno-izobraževalnega zavoda ŠC Celje in Aneksa h Kolektivni pogodbi za dejavnost vzgoje in izobraževanja ter po uskladitvi na kolegiju in pridobitvi mnenja sindikata.

Iz poročila o notranji reviziji je razvidno, da je notranja revizija preverila obračun plač za mesec september 2023 na vzorcu petih naključno izbranih zaposlenih delavcev. Pri pregledu je bilo ugotovljeno, da imajo vsi pregledani zaposleni obračunano osnovno plačo v skladu z določili pogodb o zaposlitvi in aneksov. Plače so obračunane v skladu u Uredbo enotni metodologiji in obrazcih za obračun in izplačilo plač v javnem sektorju. Upoštevana je pravilna plačna lestvica na dan 30. 9. 2023. Izplačilo plač na osebne račune z dne 10. 10. 2023 je skladno s podatki na obračunskih listih. V vzorcu pregleda so zaposleni imeli obračunano tudi nadomestilo plače, pri čemer je bilo ugotovljeno, da je osnova za nadomestilo plača iz tekočega meseca, kar je skladno s Kolektivno pogodbo za dejavnost vzgoje in izobraževanja v RS. Obračuni so skladni s potrdili o zadržanosti od dela in odobrenimi letnimi dopusti. Pravilno so bili obračunani tudi dodatki za delovno dobo in položajni dodatek. Delovna uspešnost je bila obračunana v skladu s pregledano dokumentacijo (internimi obračuni – izredni študij, evidence suplenc, povečan obseg iz naslova nezasedenosti delovnih mest in dodatni obseg dela).

V postopku inšpekcijskega nadzora je bil zahtevan seznam vseh zaposlenih, primer evidence mesečnega obračuna plač za zaposlene za mesec september 2023 ter seznam zaposlenih, ki so v septembru 2023 prejeli povečan obseg dela in delovno uspešnost.

Inšpekcijski nadzor je bil opravljen na obračunu plač za mesec september 2025, in sicer vzorčno za pet zaposlenih, ki zasedajo naslednja delovna mesta:

* Ravnatelj višje strokovne šole – organizacijske enote,
* Pomočnik ravnatelja,
* Učitelj svetnik – razrednik[[17]](#footnote-17),
* Strokovni delavec,
* Poslovni sekretar VII/1.

Zaposleni so imeli pri plači za september obračunane dodatke na delovno dobo, položajni dodatek in dodatek za specializacijo. Izplačilo navedenih dodatkov je skladno s 23., 24, 25. in 27. členom ZSPJS, veljavnem v nadziranem obdobju.

Zavezanec je v inšpekcijskem postopku predložil tudi seznam petih zaposlenih, ki so mesecu septembru 2023 prejeli položajni dodatek na podlagi 4. člena Uredbe o kriterijih za določitev višine položajnega dodatka za javne uslužbence[[18]](#footnote-18), in sicer so dodatke prejeli zaposleni za vodenje organizacijskih enot. Višina dodatka je bila pogojena s številom zaposlenih v posamezni organizacijski enoti.

Zaposleni so imeli pri plači za mesec september obračunane tudi naslednje dodatke:

* Dodatek za redno mesečno delovno uspešnost

Na podlagi določb 22.a člena Zakon o sistemu plač v javnem sektorju - ZSPJS del plače za redno delovno uspešnost pripada javnemu uslužbencu, ki je v obdobju, za katerega se izplačuje, pri opravljanju svojih rednih delovnih nalog dosegel nadpovprečne delovne rezultate. Kolektivna pogodba za javni sektor (KPJS) določa merila in kriterije za določitev višine redne delovne uspešnosti in sicer je višina mesečne delovne uspešnosti odvisna od doseženih točk pri ocenjevanju delovne uspešnosti.

* Dodatek za delovno uspešnost iz naslova povečanega obsega dela

V skladu z drugim odstavkom 22. e člena Zakona o sistemu plač v javnem sektorju se javnim uslužbencem v javnih vzgojno-izobraževalnih zavodih in visokošolskih zavodih lahko, v okviru povečanega obsega dela iz prejšnjega odstavka, določi obseg dodatne tedenske učne obveznosti oziroma obseg dodatne tedenske pedagoške obveznosti le v obsegu in pod pogoji, določenimi z zakoni, ki urejajo organizacijo in financiranje vzgoje in izobraževanja oziroma visokošolskega izobraževanja. Del plače za delovno uspešnost iz naslova povečanega obsega dela iz drugega odstavka tega člena se obračuna enako kot redna učna oziroma pedagoška obveznost (četrti odstavek 22. e člena ZSPJS).

V skladu z 22. e členom ZSPJS in Pravilnikom o normativih in standardih za srednje in višje šole je bil zaposlenim izplačan povečan obseg dela iz naslova opravljanja del na nezasedenem delovnem mestu[[19]](#footnote-19). V inšpekcijskem postopku je bil predložen seznam zaposlenih, ki so prejeli dodatek, v seznamu je naveden odstotek dodatka ter razlog za izplačilo dodatka, kot npr. dodatna dela z opisom dela, NPI, opravljena dela na nezasedenem delovnem mestu itd. Dodatki so bili izplačani v višini od 4% do 20%.

V 4. členu Uredbe o delovni uspešnosti iz naslova povečanega obsega dela je določeno, da lahko višina dela plače za plačilo delovne uspešnosti iz naslova povečanega obsega dela iz 1. točke prvega odstavka 2. člena te uredbe znaša za javnega uslužbenca največ 20 % osnovne plače, višina dela plače za plačilo delovne uspešnosti iz naslova povečanega obsega dela iz 2. točke prvega odstavka 2. člena te uredbe pa lahko znaša za javnega uslužbenca največ 30 % osnovne plače, izplačili delovne uspešnosti pa se med seboj ne izključujeta.

V postopku inšpekcijskega nadzora je zavezanec predložil Dogovore o obsegu dela in plačilu delovne uspešnosti iz naslova povečanega obsega dela za štiri zaposlene, in sicer za pomočnika ravnatelje, učitelja razrednika, strokovnega delavca in poslovnega sekretarja. Dogovori so bili podpisani v mesecu oktobru 2023. Dogovori, ki veljajo od 1. 9. 2023 dalje so bili sklenjeni na podlagi ZSPJS in Uredbe o delovni uspešnosti iz naslova obsega dela za javne uslužbence zaradi potrebe po dodatnem obsegu dela zaradi organizacije pouka v skladu s sprejetim letnim načrtom dela. V dogovorih so navedeni obsegi del, ki jih bo uslužbenec opravljal na podlagi druge alineje 22.e člena ZSPJS. Nadalje so navedena še dodatna dela, ki jih bo opravljal uslužbenec v skladu z 22. d členom ZSPJS. Določeno je tudi, da mora zaposleni opravljene ure mesečno evidentirati; pred izplačilom pa jih potrdi direktor oz. ravnatelj. Zaposleni prejme za učne ure v okviru povečanja učne obveznosti v skladu s 124. členom ZOFVI del plače za delovno uspešnost za posamezni mesec v višini vrednosti ure, ki se obračuna v skladu z Uredbo o enotni metodologiji in obrazcih za obračun in izplačilo plač v javnem sektorju. V dogovorih je tudi navedeno, da bo izplačilo potekalo mesečno za pretekli mesec ob izplačilu plač.

ZOFVI v 124. členu določa, da če v okviru z zakonom določene tedenske učne obveznosti ni mogoče organizirati pouka v skladu s predmetnikom, lahko ravnatelj učitelju ali drugemu strokovnemu delavcu določi dodatno tedensko učno obveznost za toliko ur, kot je določeno za posamezni predmet v oddelku, vendar ne več kot za pet ur, oziroma lahko določi zmanjšanje tedenske učne obveznosti, vendar ne več kot za tri ure.

Iz predloženih dogovorov je razvidno, da se nanašajo na različen obseg dodatne tedenske učne obveznosti, in sicer za 1,74 ure, za 4 ure in za 4,96 ure, kar je skladno z določbami 124. člena ZOFVI.

Proračunska inšpektorica je zahtevala tudi predložitev sklepov za mesec september 2023 v zvezi s povečanim obsegom dela. Zavezanec je predložil Sklep o določitvi delovne uspešnosti iz naslova povečanega obsega dela za mesec september le za uslužbenko, ki zaseda delovno mesto poslovnega sekretarja.

Za ostale uslužbence zahtevani sklepi niso bili predloženi. Zavezanec je pojasnil, da za delovno uspešnost zaradi povečane pedagoške oz. učne obveznosti - D070 za učitelje ne pišejo vsakomesečnih sklepov, saj je to njihova celoletna razporeditev, ki se na začetku šolskega leta določi v dogovoru in se sklene nov dogovor le v primeru morebitnih sprememb.

Prvi odstavek 22.e člena ZSPJS določa, da se javnemu uslužbencu lahko izplača del plače za delovno uspešnost iz naslova povečanega obsega dela za opravljeno delo, ki presega pričakovane rezultate dela v posameznem mesecu, če je na ta način mogoče zagotoviti racionalnejše izvajanje nalog uporabnika proračuna. Pisno odločitev o povečanem obsegu dela in plačilu delovne uspešnosti iz naslova povečanega obsega dela sprejme predstojnik oziroma direktor uporabnika proračuna za posamezni mesec na podlagi pisnega dogovora med javnim uslužbencem in predstojnikom oziroma direktorjem ali javnim uslužbencem, pooblaščenim za organizacijo dela, ki ga lahko skleneta za daljše obdobje.

Uredba o delovni uspešnosti iz naslova povečanega obsega dela za javne uslužbence v prvem odstavku 5. člena določa, da o delu plače za plačilo delovne uspešnosti iz naslova povečanega obsega dela javnega uslužbenca s sklepom odloči direktor oziroma predstojnik.

Iz navedenih zakonskih določb nedvoumno izhaja, da pisno odločitev, torej sklep o povečanem obsegu dela in plačilu delovne uspešnosti iz naslova povečanega obsega dela sprejme predstojnik oziroma direktor uporabnika proračuna za posamezni mesec.

Proračunska inšpektorica ugotavlja, da uslužbencem niso bili izdani sklepi o določitvi delovne uspešnosti iz naslova povečanega obsega dela, kar pomeni kršitev določb 22.e člena ZSPJS in 5. člena Uredba o delovni uspešnosti iz naslova povečanega obsega dela za javne uslužbence.

**UKREP**

**Na podlagi drugega prvega 104. člena Zakona o javnih financah proračunska inšpektorica Šolskemu centru Celje predlaga sprejem ukrepa s katerim bodo odpravljene ugotovljene kršitve določb 22.e člena ZSPJS in 5. člena Uredba o delovni uspešnosti iz naslova povečanega obsega dela za javne uslužbence na način, da se zaposlenim, ki imajo sklenjen trenutno veljavni Dogovori o povečanem obsegu dela in plačilu delovne uspešnosti iz naslova povečanega obsega dela izdajo sklepi v zvezi z izplačili dela plače za plačilo delovne uspešnosti iz naslova povečanega obsega dela javnega uslužbenca. V sklepih mora biti jasno opredeljeno tudi obdobje za katero se dodatek izplačuje. Če gre za daljše obdobje, lahko sklep ob upoštevanju določb 124. člena ZOFVI zajema celotno šolsko leto.**

**Šolski center Celje naj o izpolnjevanju navedenega ukrepa obvesti proračunsko inšpekcijo v roku tridesetih dni po prejemu zapisnika.**

Nadalje proračunska inšpektorica ugotavlja, da so bili z uslužbenci sklenjeni dogovori o povečanem obsegu dela in plačilu delovne uspešnosti iz naslova povečanega obsega dela, ki pa jasno ne opredeljujejo obdobja dogovora, saj je naveden le začetek uporabe ne pa tudi konec uporabe dogovora. Dogovori so bili s strani uslužbencev podpisani šele v mesecu oktobru, nanašajo pa se že na mesec september. Proračunska inšpektorica opozarja, da morajo biti dogovori sprejeti pred pričetkom obdobja v katerem se bo opravljal povečan obseg dela.

**PRIPOROČILO**

**Priporočilo se nanaša na dogovore o povečanem obsegu dela, v katerih ni jasno opredeljeno obdobje dogovora, saj je naveden le začetek uporabe ne pa tudi konec uporabe dogovora. Proračunska inšpektorica na podlagi drugega odstavka 104. člena Zakona o javnih financah priporoča, da dogovori v bodoče zajemajo določitev trajanja pravice oziroma upravičenosti, jasno naj bo torej opredeljeno obdobje na katerega se nanašajo.**

**Šolski center Celje naj o navedenem priporočilu obvesti osebe, ki pripravljajo dogovore o povečanem obsegu dela, ter o tem poroča proračunski inšpekciji v roku tridesetih dni po prejemu zapisnika.**

* Dodatek za tri ali več predmetov

Dodatek za usposobljenost in poučevanje treh ali več po vsebini različnih predmetov v višini 3% urne postavke javnega uslužbenca je bil določen v peti alineji 39. člena Kolektivne pogodbe za javni sektor.[[20]](#footnote-20) V inšpekcijskem postopku je bil predložen seznam zaposlenih na katerem so navedeni učni predmeti, ki jih poučuje posamezni učitelj in iz katerega je razvidna tudi označba za dodatek za 3 predmete, v kolikor učitelj poučuje več predmetov.

* Dodatek za delovno uspešnost – suplence

Nadomeščanje je določeno v 44. c členu Kolektivne pogodbe za dejavnost vzgoje in izobraževanja v Republiki Sloveniji, ki določa, da v primerih in pod pogoji, ki jih določa zakon, ki ureja organizacijo in financiranje vzgoje in izobraževanja, ter v primeru, ko učitelj nadomešča krajšo začasno odsotnost učitelja in se nadomeščanje izvaja kot ura pouka, je dopustno učitelju določiti ure dodatne tedenske učne obveznosti. Dodatna tedenska učna obveznost ni delo preko polnega delovnega časa. Učitelj je za ure dodatne tedenske učne obveznosti upravičen do dodatnega plačila.

V postopku inšpekcijskega nadzora je bil predložen seznam zaposlenih, ki so prejemali dodatek za nadomeščanje za pretekli mesec. V seznamu so navedeni tudi podatki o številu ur nadomeščanja, ki so znašale večinoma od ene do šest ur mesečno, nekaj pa je bilo tudi nadomeščanj po 10 in 12 ur, eden od učiteljev pa je nadomeščal 18 ur. Za nadomeščanje so bili določeni faktorji od 1,05 do 1,20.

Podrobneje je bila pregledana plačilna lista naključno izbrane učiteljice, iz katere je razvidno, da je v obračunu plače obračunan dodatek za nadomeščanje, skladno s predloženim seznamom.

* Dodatek za delovno uspešnost – povečan obseg faktor

Na podlagi določb 19.b člena Uredba o enotni metodologiji in obrazcih za obračun in izplačilo plač v javnem sektorju se sredstva, ki se namenjajo za izplačilo redne delovne uspešnosti, zagotavljajo iz finančnih sredstev tekočega leta. Povečana tedenska pedagoška oziroma učna obveznost (D070), ki pripada javnemu uslužbencu v skladu z drugim odstavkom 22.e člena ZSPJS, se izračuna tako, da se mesečni obseg opravljenih ur, ki se štejejo kot povečana tedenska učna obveznost, pomnoži z bruto urno postavko osnovne plače (Z150), ki je povečana za faktor povečane učne obveznosti (Z600). Faktor za izračun povečane/zmanjšane pedagoške oziroma učne obveznosti (Z600) iz drugega in četrtega odstavka tega člena znaša od 1,00 do 1,30, in sicer:

* faktor 1,05 za učitelje ali druge strokovne delavce, za katere velja od 23 do 29 urna predpisana tedenska učna obveznost in
* faktor 1,20 za učitelje ali druge strokovne delavce, za katere velja od 19- do 22-urna predpisana tedenska učna obveznost.

Nadzirana izplačila nadomeščanj s faktorjem 1,05 in 1,20 so skladna s citirano Uredbo.

Na podlagi določb 22. e člena ZSPJS se javnim uslužbencem v javnih vzgojno-izobraževalnih zavodih in visokošolskih zavodih lahko, v okviru povečanega obsega dela iz prejšnjega odstavka, določi obseg dodatne tedenske učne obveznosti oziroma obseg dodatne tedenske pedagoške obveznosti le v obsegu in pod pogoji, določenimi z zakoni, ki urejajo organizacijo in financiranje vzgoje in izobraževanja oziroma visokošolskega izobraževanja.

IV.6.1. Druga izplačila v zvezi z delom

Šolski center Celje je imel v letu 2023 na podlagi določb 109. člena ZOFVI sklenjenih 10 Sporazumov o začasnem dopolnjevanju delovne (učne) obveznosti delavca za učitelje, ki so zaposleni pri drugem vzgojno izobraževalnem zavodu, pri katerem ne dosegajo zahtevanega polnega števila učnih ur, zato so se sklenili sporazumi o dopolnjevanju učne obveznosti. Tem učiteljem plačo v celoti izplača matični zavod. Šolski center Celje, pri katerem učitelji opravljajo dopolnjevanje učne obveznosti, zavodu, ki učitelju izplačuje plačo, enkrat mesečno sporoči podatke o obsegu učne obveznosti delavca in druge podatke potrebne za izračun plače.

Zavezanec je proračunski inšpekciji predložil seznam zaposlenih v letu 2023 in pojasnil, da nimajo zaposlenih z zmanjšano delovno tedensko učno obveznostjo.

Po pojasnilih zavezanca za stroške prehrane in prevoza na in z dela zaposlenih pridobijo sredstva iz proračuna, in sicer za srednje šole in višjo strokovno šolo dobijo kosovno nakazilo, za spremljevalce gibalno oviranih oseb, ravnatelje in direktorja, pa prav tako dobijo sredstva iz proračuna, vendar za njih izstavljajo zahtevke za prehrano, prevoz in KAD premijo.

V inšpekcijskem postopku je bil predložen tudi seznam zaposlenih s podatki o višini izplačil regresa za letni dopust. Iz predložene dokumentacije je razvidno, da je zavezanec zaposlenim izplačal regres do višine 1.203,36 EUR, kar je skladno s 131. členom Zakona o delovnih razmerjih, ki določa, da je delodajalec dolžan delavcu, ki ima pravico do letnega dopusta, izplačati regres za letni dopust najmanj v višini minimalne plače, ki je za leto 2023 znašala 1.203,36 EUR.

**Proračunska inšpektorica pri pregledu predložene dokumentacije v zvezi z drugimi izplačili povezanimi z delom z izbranim načinom inšpiciranja ni ugotovila nepravilnosti.**

IV.7. Nadzor nad izplačili potnih stroškov

Zavezanec je v postopku nadzora predložil konto kartice potnih stroškov za leto 2023. Pri pregledu kartic je bilo ugotovljeno, da so celotni izplačani potni stroški zaposlenih v letu 2023, ki so se financirali iz proračuna, znašali 81.710,29 EUR. Predložen je bil izpis konto kartice 4615 s podatki o vseh izplačanih dnevnicah. Pri pregledu je bilo ugotovljeno, da so bile dnevnice izplačane skladno z Aneksom h Kolektivni pogodbi za negospodarske dejavnosti v Republiki Sloveniji.[[21]](#footnote-21) Skupni znesek izplačanih dnevnic v letu 2023 je znašal 11.633,11 EUR. Iz predložne dokumentacije je razvidno, da so se potni stroški izplačevali na podlagi izdanih potnih nalogov, ki so evidentirani v knjigovodstvu zavezanca. Zavezanec ima evidentirane tudi druge potne stroške, ki se nanašajo na različne projekte, v katere je bil vključen zavod, kot je npr. nočitev spremljevalcev pri mednarodni izmenjavi Singen, športni tabor Baška - nočitev spremljevalcev, posvet ravnateljev – nastanitev direktorja, letalska vozovnica-spremstvo dijakov na ekskurziji ipd.

Zavezanec v svojem knjigovodstvu izkazuje tudi druge potne stroške, ki pa so vezani na različne Erasmus projekte, Svetovno prvenstvo v programiranju, Evropsko prvenstvo v robotiki itd. Navedeni potni stroški se ne financirajo iz proračunskih sredstev.

**Pri pregledu predložene dokumentacije, ki se nanaša na evidentiranje in obračun potnih stroškov, v inšpekcijskem nadzoru z izbranim načinom inšpiciranja ni bilo ugotovljenih nepravilnosti.**

1. Povzetek ugotovitev

V postopku inšpekcijskega nadzora je bila pregledana predložena dokumentacija, ki se nanaša na nadzor:

* Gospodarnosti in namenskosti porabe proračunskih sredstev pri naročanju storitev in izdelkov; pregledana je bila dokumentacija, ki se nanaša na: dobavo učbenikov, izgradnjo prizidka P3 k Šolskemu centru Celje, naročilo za pripravo dnevnih toplih obrokov za dijake v prostorih naročnika 2023-2025 ter nakup, dobavo in montažo laboratorijskega pohištva iz okoljsko manj obremenjujočih materialov. V nadzoru ni bilo ugotovljenih nepravilnosti.
* Nadzor nad izplačili potnih stroškov; iz predložene dokumentacije je bilo razvidno, da se potni stroški izplačujejo na podlagi izdanih potnih nalogov, ki so evidentirani v knjigovodstvu zavoda.
* Druga izplačila v zvezi z delom, pri čemer ni bilo ugotovljenih nepravilnosti.
* Obračuna plač za mesec september 2025, in sicer vzorčno za pet zaposlenih. V postopku inšpekcijskega nadzora je zavezanec na zahtevo inšpektorice predložil Dogovore o obsegu dela in plačilu delovne uspešnosti iz naslova povečanega obsega dela za štiri zaposlene, in sicer za pomočnika ravnatelje, učitelja -razrednika, strokovnega delavca in poslovnega sekretarja. Dogovori so bili podpisani v mesecu oktobru 2023. Dogovori, ki veljajo od 1. 9. 2023 dalje so bili sklenjeni na podlagi ZSPJS in Uredbe o delovni uspešnosti iz naslova obsega dela za javne uslužbence zaradi potrebe po dodatnem obsegu dela zaradi organizacije pouka v skladu s sprejetim letnim načrtom dela. V dogovorih so navedeni obsegi del, ki jih bo uslužbenec opravljal na podlagi druge alineje 22.e. člena ZSPJS. Nadalje so navedena še dodatna dela, ki jih bo opravljal uslužbenec v skladu z 22. d. členom ZSPJS. Določeno je tudi, da mora zaposleni opravljene ure mesečno evidentirati; pred izplačilom pa jih potrdi direktor oz. ravnatelj. Zaposleni prejme za učne ure v okviru povečanja učne obveznosti v skladu s 124. členom ZOFVI del plače za delovno uspešnost za posamezni mesec v višini vrednosti ure, ki se obračuna v skladu z Uredbo o enotni metodologiji in obrazcih za obračun in izplačilo plač v javnem sektorju. V dogovorih je tudi navedeno, da bo izplačilo potekalo mesečno za pretekli mesec ob izplačilu plač. Zavezanec je predložil Sklep o določitvi delovne uspešnosti iz naslova povečanega obsega dela za mesec september le za uslužbenko, ki zaseda delovno mesto poslovnega sekretarja. Za ostale uslužbence zahtevani sklepi niso bili predloženi. Zavezanec je pojasnil, da za delovno uspešnost zaradi povečane pedagoške oz. učne obveznosti - D070 za učitelje ne pišejo vsakomesečnih sklepov, saj je to njihova celoletna razporeditev, ki se na začetku šolskega leta določi v dogovoru in se sklene nov dogovor le v primeru morebitnih sprememb. Proračunska inšpektorica je ugotovila, da učiteljem niso bili izdani sklepi o določitvi delovne uspešnosti iz naslova povečanega obsega dela, kar pomeni kršitev določb 22.e člena ZSPJS in 5. člena Uredba o delovni uspešnosti iz naslova povečanega obsega dela za javne uslužbence.

**UKREP**

**Na podlagi prvega odstavka 104. člena Zakona o javnih financah proračunska inšpektorica Šolskemu centru Celje predlaga sprejem ukrepa s katerim bodo odpravljene ugotovljene kršitve določb 22.e člena ZSPJS in 5. člena Uredba o delovni uspešnosti iz naslova povečanega obsega dela za javne uslužbence na način, da se zaposlenim, ki imajo sklenjen trenutno veljavni Dogovori o povečanem obsegu dela in plačilu delovne uspešnosti iz naslova povečanega obsega dela izdajo sklepi v zvezi z izplačili dela plače za plačilo delovne uspešnosti iz naslova povečanega obsega dela javnega uslužbenca. V sklepih mora biti jasno opredeljeno tudi obdobje za katero se dodatek izplačuje. Če gre za daljše obdobje, lahko sklep ob upoštevanju določb 124. člena ZOFVI zajema celotno šolsko leto.**

**Šolski center Celje naj o izpolnjevanju navedenega ukrepa obvesti proračunsko inšpekcijo v roku tridesetih dni po prejemu zapisnika.**

Nadalje proračunska inšpektorica ugotavlja, da so bili z uslužbenci sklenjeni dogovori o povečanem obsegu dela in plačilu delovne uspešnosti iz naslova povečanega obsega dela, ki pa jasno ne opredeljujejo obdobja dogovora, saj je naveden le začetek uporabe ne pa tudi konec uporabe dogovora.

**PRIPOROČILO**

**Priporočilo se nanaša na dogovore o povečanem obsegu dela, v katerih ni jasno opredeljeno obdobje dogovora, saj je naveden le začetek uporabe ne pa tudi konec uporabe dogovora. Proračunska inšpektorica na podlagi drugega odstavka 104. člena Zakona o javnih financah priporoča, da dogovori v bodoče zajemajo določitev trajanja pravice oziroma upravičenosti, jasno naj bo torej opredeljeno obdobje na katerega se nanašajo.**

**Šolski center Celje naj o navedenem priporočilu obvesti osebe, ki pripravljajo dogovore o povečanem obsegu dela, ter o tem poroča proračunski inšpekciji v roku tridesetih dni po prejemu zapisnika.**

V skladu s 116. členom Zakona o splošnem upravnem postopku[[22]](#footnote-22) - ZUP mora stranka povrnitev morebitnih nastalih stroškov zahtevati do izdaje odločbe, sicer izgubi pravico do povrnitve stroškov.

**Pouk o pravnem sredstvu**

Zoper ta zapisnik so dovoljene pripombe na Ministrstvo za finance, Urad Republike Slovenije za nadzor proračuna, Fajfarjeva ulica 33, 1502 Ljubljana ali na elektronski naslov [mf.unp@gov.si](mailto:mf.unp@gov.si), v roku 15 dni po vročitvi zapisnika.

█

PRORAČUNSKA INŠPEKTORICA

Inšpektorica svetnica

Vročiti:

- Šolski center Celje, Pot na Lavo 22, 3000 Celje – po ZUP.

1. Uradni list RS, št. 11/11 – uradno prečiščeno besedilo, 14/13 – popr., 101/13, 55/15 – ZfisP, 96/15 – ZIPRS1617, 13/18, 195/20 – odl. US18/23 – ZDU-1O, 76/23, 24/25-ZFisP-1 in 39/25; v nadaljevanju: ZJF [↑](#footnote-ref-1)
2. Podatki se nahajajo na spletni strani zavoda [↑](#footnote-ref-2)
3. Sklep Vlade RS št. 01403-64/2023/4 z dne 16. 5.2023 [↑](#footnote-ref-3)
4. Uradni list RS, št. [16/07](https://www.uradni-list.si/glasilo-uradni-list-rs/vsebina/2007-01-0718) – uradno prečiščeno besedilo, [36/08](https://www.uradni-list.si/glasilo-uradni-list-rs/vsebina/2008-01-1460), [58/09](https://www.uradni-list.si/glasilo-uradni-list-rs/vsebina/2009-01-2871), [64/09](https://www.uradni-list.si/glasilo-uradni-list-rs/vsebina/2009-21-3033) – popr., [65/09](https://www.uradni-list.si/glasilo-uradni-list-rs/vsebina/2009-21-3051) – popr., [20/11](https://www.uradni-list.si/glasilo-uradni-list-rs/vsebina/2011-01-0821), [40/12](https://www.uradni-list.si/glasilo-uradni-list-rs/vsebina/2012-01-1700) – ZUJF, [57/12](https://www.uradni-list.si/glasilo-uradni-list-rs/vsebina/2012-01-2410) –ZPCP-2D, [47/15](https://www.uradni-list.si/glasilo-uradni-list-rs/vsebina/2015-01-1934), [46/16](https://www.uradni-list.si/glasilo-uradni-list-rs/vsebina/2016-01-1999), [49/16](https://www.uradni-list.si/glasilo-uradni-list-rs/vsebina/2016-21-2169) –popr., [25/17](https://www.uradni-list.si/glasilo-uradni-list-rs/vsebina/2017-01-1324) –ZVaj, [123/21](https://www.uradni-list.si/glasilo-uradni-list-rs/vsebina/2021-01-2629), [172/21](https://www.uradni-list.si/glasilo-uradni-list-rs/vsebina/2021-01-3352), [207/21](https://www.uradni-list.si/glasilo-uradni-list-rs/vsebina/2021-01-4285), [105/22](https://www.uradni-list.si/glasilo-uradni-list-rs/vsebina/2022-01-2603) –ZZNŠPP, 141/22, 158/22 – ZDoh-2AA, 71/23 [↑](#footnote-ref-4)
5. Uradni list RS, št. 107/12, 56/17, 5/19, 178/21, 74/23 [↑](#footnote-ref-5)
6. Sklep št. 450-329/2022/4-8 izdan dne 19.12.2022, Sklep št. 450-329/2022/12-8 izdan dne 15.6.2023, Sklep št. 450-329/2022/22-8 izdan dne 28.9.2023. [↑](#footnote-ref-6)
7. V 16. členu Pravilnikom o metodologiji financiranja izobraževalnih programov in vzgojnega programa na področju srednjega šolstva je določeno, da letni obseg sredstev določi minister do začetka proračunskega leta, ob upoštevanju višine sredstev, zagotovljenih v državnem proračunu za področje srednjega šolstva. Letni obseg sredstev zavod prejme praviloma v mesečnih zneskih. Če se med proračunskim letom spremenijo vrednosti sestavin cene programa srednjega šolstva na dijaka iz 5. in 6. člena tega pravilnika oziroma spremenijo predpisi, ki vplivajo na obseg sredstev iz 11. člena tega pravilnika, minister na novo določi obseg sredstev za zavod. [↑](#footnote-ref-7)
8. Pravilnika o metodologiji financiranja izobraževalnih programov in vzgojnega programa na področju srednjega šolstva, Pravilnikom o merilih za vrednotenje materialnih stroškov srednjim šolam. [↑](#footnote-ref-8)
9. Uradni list RS, št. 134/03 in nadaljnji [↑](#footnote-ref-9)
10. Na podlagi določb 2. člena Pravilnika o razčlenjevanju in merjenju prihodkov in odhodkov pravnih oseb javnega prava so določeni uporabniki enotnega kontnega načrta subjekti, ki so določeni s pravilnikom, ki ureja razčlenjevanje in merjenje prihodkov in odhodkov pravnih oseb javnega prava.

    Enotni kontni načrt (EKN) je kontni načrt, ki je določen s pravilnikom, ki ureja EKN za proračun, proračunske uporabnike in druge osebe javnega prava. [↑](#footnote-ref-10)
11. Objava na spletni strani AJPES [↑](#footnote-ref-11)
12. 12. člen  Pravilnika o sestavljanju letnih poročil za proračun, proračunske uporabnike in druge osebe javnega prava. [↑](#footnote-ref-12)
13. Računovodski izkazi, ki jih mora pripravljati zavezanec so določeni v 45. členu Pravilnika o računovodstvu Šolskega centra Celje. [↑](#footnote-ref-13)
14. V skladu z načelom denarnega toka se prihodek oz. odhodek prizna, ki sta izpolnjena naslednja pogoja: (1) poslovni dogodek, ki ima za posledico izkazovanje prihodkov oz. odhodkov je nastal in (2) ko je prišlo do prejema ali izplačila denarja oz. njegovega ekvivalenta. [↑](#footnote-ref-14)
15. Naročnik mora na portalu javnih naročil objaviti obvestila v zvezi z javnim naročilom, katerega vrednost brez DDV je enaka ali višja od vrednosti iz prvega odstavka 21. člena ZJN-3. [↑](#footnote-ref-15)
16. [Uradni list RS - Portal javnih naročil](https://www.enarocanje.si/#/pregled-objav) [↑](#footnote-ref-16)
17. Na podlagi določb 34. a člena Kolektivne pogodbe za dejavnost vzgoje in izobraževanja v Republiki Sloveniji učitelja, ki opravlja naloge razrednika določi ravnatelj. Učitelj za čas opravljanja nalog razrednika sklene pogodbo o zaposlitvi za nedoločen čas na delovnem mestu učitelj razrednik. V času opravljanja nalog razrednika učitelju mirujejo pravice, obveznosti in odgovornosti iz pogodbe o zaposlitvi za delovno mesto učitelja. Ob prenehanju opravljanja nalog razrednika, ima učitelj razrednik pravico in dolžnost do vrnitve na delovno mesto učitelja. [↑](#footnote-ref-17)
18. Ur. l. RS št. 82/10 in 173/20. [↑](#footnote-ref-18)
19. Na podlagi 3. člena Uredba o delovni uspešnosti iz naslova povečanega obsega dela za javne uslužbence se del plače za plačilo delovne uspešnosti iz naslova povečanega obsega dela zagotavlja za plačilo delovne uspešnosti iz naslova povečanega obsega dela iz 1. točke prvega odstavka prejšnjega člena iz prihrankov sredstev za plače posameznega proračunskega uporabnika, ki nastanejo zaradi odsotnosti javnih uslužbencev z dela, ali nezasedenih delovnih mest ali iz sredstev projekta, ki so predvidena v finančnem načrtu uporabnika proračuna. [↑](#footnote-ref-19)
20. Uradni list RS, št. 57/08, 86/08, 112/08, 3/09, 16/09, 23/09, 33/09, 48/09, 91/09, 31/10, 83/10, 89/10, 89/10, 89/10, 89/10, 89/10, 89/10, 59/11, 6/12, 40/12 - ZUJF, 40/12, 22/13, 22/13, 22/13, 46/13, 100/13 - ZNIRPJU, 45/14, 95/14, 91/15, 39/16, 21/17, 46/17, 69/17, 80/18, 80/18, 48/20, 49/20 - ZIUZEOP, 61/20 - ZIUZEOP-A, 132/22, 136/22, 12/24, 99/24. [↑](#footnote-ref-20)
21. Uradni list RS 88/2021 [↑](#footnote-ref-21)
22. Zakon o splošnem upravnem postopku (Uradni list RS, št. 24/06 –uradno prečiščeno besedilo, 105/06 – ZUS-1, 126/07, 65/08, 8/10, 82/13, 175/20 –ZIUOPDVE in 3/22 – ZDeb), v nadaljevanju ZUP. [↑](#footnote-ref-22)